# **Fælleskommunalt høringssvar på Politik for frivillighed og medborgerskab i Region Syddanmark**

**Generelle bemærkninger**

Kommunerne i Syddanmark takker for muligheden for at afgive høringssvar til *Politik for frivillighed og medborgerskab i Region Syddanmark*.

I kommunerne, som har meget erfaring med frivillighedsområdet, er der stor opbakning til samarbejdet med frivillige, og man oplever stor værdi af det arbejde de frivillige og de frivillige organisationer bidrager med. Kommunerne er positive over for Regionens politik, som sætter øget fokus på frivilligområdet i regionen, men også på tværs af sektorer.

Kommunerne er særdeles positive overfor Regionens fokus på et tættere samarbejde mellem region og kommuner om frivillighed. Kommunerne vil opfordre Regionen til, at anbefalingen med ansættelse af regionale frivilligkoordinatorer bliver en realitet.

Den kommende Sundhedsaftale for perioden 2019-2023 har fokus på at udvikle samarbejdet med civilsamfundet og frivillige. Kommunerne ser derfor den nye politik bidrage til at indfri Sundhedsaftalens ambitioner for et stærkere samarbejde med civilsamfundet og frivillige.

Det er positivt, at politikken er kort, overskuelig og let at læse.

Politikken kan med fordel have en tydeligere indledende rammesætning herunder en beskrivelse af baggrund, afsender, modtager og formål, og hvad *Region Syddanmark* dækker over. Er det fx kun sundhedsområdet? Den indledende ramme bør ligeledes indeholde en beskrivelse af politikkens placering i forhold til den nationale kontekst. Herunder hvordan relaterer politikken sig til den nationale diskurs omkring frivillighed. Som den står nu, virker den lidt løsrevet fra resten af det frivillige landskab i Danmark.

Det bør ligeledes tydeliggøres, hvordan politikken tænkes implementeret, og hvordan den efterleves, herunder en beskrivelse af hvem, der monitorerer politikken. I bilaget under ”Plan for implementering” foreslås, at det beskrives nærmere hvem, der udarbejder implementeringsplanen samt en tidsramme for udarbejdelse af planen. I forhold til monitorering vil det være en god ide at beskrive, hvad der skal monitoreres samt en tidsplan herfor.

Anbefalingerne kan indgå som en del af politikken ved at anvende et indstik i en plastlomme. Det muliggør, at politikken nemt kan opdateres med eventuelle nye handlinger/anbefalinger. Svendborg Kommune kan inspirere til dette arbejde.

Politikken kan med fordel præcisere begreber som fx medborgerskab. Det fremgår ikke tydeligt hvordan "medborgerskab" adskiller sig for "frivillighed". Hvis Regionen ønsker aktivt medborgerskab skal det udfoldes mere i politikken. Alternativt kan medborgerskab udelades af titlen og hedde ”Politik for frivillighed”.

Borgere, patienter, frivillige, frivillige medborgere omtales flere steder i politikken. Der er brug for konsekvens brug af begreberne. Enten er man borger eller patient, og enten er man frivillig eller frivillig medborger.

Politikken signalerer med illustration af hænderne et fokus på praktisk hjælp. Ved at tilføje eks. ansigt eller øre matcher politikken det som frivillighed også er - at lytte og at se. Den røde farve kan med fordel ændres til en anden og mere mild farve, da rød hos mange signalerer fare.

Det kan lette læsningen, hvis overskrifterne på side 4-8 tydeligt fremgår som værende de fem principper. Endvidere foreslås, at der ved hvert princip gives et eksempel fra praksis, da politikken på den måde bliver langt mere praksisnær.

**Specifikke bemærkninger**

**Side 2 og 3: Frivillige hænder gør en forskel**

Det foreslås, at en tydeligere rammesætning med baggrund, afsender, modtager beskrives på de indledende sider samt en beskrivelse af, hvad sundheds- og socialområdet dækker over.

Endvidere foreslås, at foreninger fremfor patientforeninger anvendes som betegnelse, da der findes mange andre typer af foreninger, også på det sociale område, der tilbyder relevante tilbud for patienter end lige patientforeningerne, og at der på sidste linje på side 2 anbefales at anvende arbejdspladsen i stedet for medarbejdere.

Politikken beskriver følgende i første afsnit på s. 3 …”både af de borgere, der er indlagt på vores sygehuse og i psykiatrien og af de, der bor på vores sociale centre”. Der kan være tvivl om der menes borgere, eller om det er patienter, jf. konsekvens brug af begreber.

**Side 4: Det er attraktivt at være frivillig i Region Syddanmark**

Indenfor alle former for frivillighed, ligger der en ledelsesmæssig opgave i at have de frivilliges kompetencer for øje, hvorfor det anbefales, at kompetencer tilføjes efter ”personlige grænser” i sidste linje i andet afsnit.

Det foreslås, at der i det sidste afsnit uddybes nærmere, at der skal gøres noget aktivt som fx dialog, tydelig struktur og gode rammer for den frivillige indsats og gerne med eksempler på hvad, der skal til for at den frivillige føler sig værdsat – både før, under og efter samarbejdet.

**Side 6: Frivillighed har mange former**

Det foreslås, at andre former for frivillighed beskrives kort. Ligeledes kan afsnittet indeholde en beskrivelse af, hvordan frivillighed kan gå ”hånd i hånd” med det fagprofessionelle. Der er ikke mindre brug for de fagprofessionelles kompetencer, men den faglige relation til borgerne har vist sig ikke altid at kunne stå alene. Det betyder, at medarbejdere i højere grad skal være opmærksomme på, hvor der kan være brug for relationer og fællesskaber – altså den personlige relation, hvor frivillighed får sin berettigelse.

I beskrivelsen af princippet nævnes nu frivillige medborgere. Der anbefales en mere konsekvens benævnelse af frivillige.

Det foreslås, at tredje afsnit anvender formuleringen …”både når det drejer sig om foreninger som fx patientforeninger og frivillige”…

**Side 7: Frivillige bevæger sig frit på tværs af region og kommuner**

Såfremt sætningen ”*at den frivillige skal have mulighed for at være en gennemgående støtte for borgeren*”, skal forstås, at der eksisterer barrierer, der vanskeliggør dette, er det vigtigt, at beskrive hvilke, der er tale om. Det kan sammenlignes med en bisidder- eller støttefunktion, hvor den frivillige kan følge borgeren, der hvor det er nødvendigt og giver mening for borgeren. Det andet afsnit kan i stedet med fordel anvendes som et eksempel på princippet i praksis.

**Side 8: Frivillige bidrager til lighed i sundhed**

De to første afsnit kan med fordel være en del af den tydeligere rammesætning i indledningen. Det sidste afsnit omformuleres, så det kan stå alene.

Det står beskrevet, at det kan give ulighed i sundhed – vi *ved*, at det skaber ulighed i sundhed.

Det foreslås, at ”læs mere på” og ”baggrund” er en del af rammesætningen på de indledende sider. Det grafiske udtryk vil også fremstå mere ensartet, hvis det sidste princip står som de øvrige.

**Bemærkninger til anbefalinger (bilag)**

Som beskrevet under generelle bemærkninger, så foreslås det, at anbefalinger indgår en del af politikken ved at lave et indstik. Anbefalingerne kan med fordel skrives ind under principperne, hvilket gør, at principperne står mere stærkt med handlingsanvisninger.

Alternativt kan bilaget være et internt arbejdsredskab.

Både nationalt og kommunalt eksisterer veletablerede netværk indenfor frivillighed. Det anbefales, at det beskrives, hvordan politikken skal hænge sammen med eksisterende ressourcer/netværk inden for frivillighed.

Det sociale område nævnes første gang i bilaget. I politikken står der konsekvent Region Syddanmark. Det forslås, at det præciseres hvilke områder politikken omfatter.

Der kunne med fordel indføres et frivilligbevis til alle, der har ydet en frivillig indsats.

Under punktet ”Frivilligkoordinatorer” kan det uddybes, om der er tale om fuldtidsstillinger eller om midlerne også skal dække frikøb af timer på de pågældende afdelinger til tovholderfunktioner. Under beskrivelsen af frivilligkoordinatorens opgaver er det uklart om funktionen også skal varetage rekruttering og fastholdelse mm. i forhold til de frivillige, der ikke er organiseret i en forening. Dette er en omfattende og ressourcekrævende opgave, men som vil være godt at få med i beskrivelsen, hvis det er en del af funktionen.